ROZHODNUTIE KOMISIE
z 30. decembra 2004,
ktorým sa stanovuje finančný príspevok Spoločenstva na prevádzkové náklady na eradikáciu slintačky a krívačky v Spojenom kráľovstve v roku 2001
(oznámené pod číslom dokumentu K(2004) 5460)
(Len anglický text je autentický)
(2005/130/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 11,
keďže:
(1)
V Spojenom kráľovstve sa v roku 2001 vyskytla nákaza slintačky a krívačky. Prepuknutie tohto ochorenia predstavovalo vážne nebezpečenstvo pre hospodárske zvieratá v Spoločenstve.
(2)
V súlade s rozhodnutiami Komisie 2001/654/ES (2) a 2003/23/ES (3) sa majiteľom povinne porazených zvierat v súvislosti s realizáciou eradikačných opatrení vzťahujúcich sa na prepuknutie slintačky a krívačky v roku 2001 poskytol kompenzačný finančný príspevok Spoločenstva.
(3)
V súlade s rozhodnutím Komisie 2003/676/ES (4) sa schválil aj dodatočný finančný príspevok Spoločenstva na prevádzkové a iné náklady spojené s eradikáciou slintačky a krívačky v Spojenom kráľovstve v roku 2001.
(4)
Podľa článku 1 uvedeného rozhodnutia bol v rámci dodatočného finančného príspevku vyplatený preddavok vo výške 40 miliónov EUR.
(5)
V súlade s týmto rozhodnutím sa mal zostatok finančného príspevku Spoločenstva vyplatiť na základe žiadosti predloženej Spojeným kráľovstvom z 27. februára 2003, ako aj podrobnej dokumentácie potvrdzujúcej číselné údaje uvedené v tejto žiadosti a výsledkov náhodných kontrol uskutočnených Komisiou.
(6)
Po zohľadenní uvedených skutočností je v súčasnosti potrebné stanoviť finančný príspevok Spoločenstva na prevádzkové náklady spojené s eradikáciou slintačky a krívačky v Spojenom kráľovstve v roku 2001.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dodatočný finančný príspevok Spoločenstva na prevádzkové a iné náklady spojené s eradikáciou slintačky a krívačky v Spojenom kráľovstve v roku 2001 podľa rozhodnutia Komisie 2003/676/ES sa stanovuje vo výške 156 972 555 EUR.
S prihliadnutím na už vyplatený preddavok vo výške 40 miliónov EUR sa vyplatí zostatok vo výške 116 972 555 EUR, len čo budú k dispozícii potrebné kreditné prostriedky.
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 30. decembra 2004